《希夷陈先生祠堂》
宋代·范祖禹

太华朝紫清，莲花开绿烟。
尝闻希夷隐，欲学南华仙。
道与寥廓友，形随变化迁。
餐霞倚八极，御气游九天。
静夜披蕊笈，清晨漱瑶泉。
闲临日谷啸，下拂云窗眠。
一朝玉棺坠，委体同蜕蝉。
霓旌自宛转，羽驾何飘翩。
空余故馆在，遗像犹依然。
嗟吾生已后，不得见当年。
扶摇若可借，永谢区中缘。

作者简介：范祖禹（1041-1098），字淳甫（淳，或作醇、纯，甫或作父），一字梦得，汉族，成都华阳人。生于宋仁宗康定二年，卒于哲宗元符元年，终年五十八岁。著名史学家，“三范修史”之一。祖禹著《唐鉴》十二卷，《帝学》八卷，《仁宗政典》六卷；而《唐鉴》深明唐三百年治乱，学者尊之，目为唐鉴公。《宋史本传》又著文集五十五卷，《宋史艺文志》并行于世。